Minn fejn taqbad tibda biex tipprova tiddiskuti razzjonalment dak li għaddej fix-xenarju politiku ta' pajjiżna, ħafna esprimew dubji u perplessitajiet. Sfortunatament, il-livell politiku f'dawn il-gżejjer niżel waħda tajba. Hemm il-komportament u l-aġir li ħafna drabi nsibuhom imxerrda f'diversi stejjer. Tul din il-leġislatura tlajna mill-punt li ser ikollna l-aqwa kabinett fl-istorja u li ser ikollna l-inqas tolleranza għall-atti tal-korruzzjoni. Minflok illum, wara erba' snin, qegħdin immissu wisq il-qiegħ. Ma hemmx mistrieħ u wisq inqas ħitan ta' kenn. Fiduċja u kredibilità Fid-dinja u fil-politika hemm żewġ toroq li permezz tagħhom titlef mill-fiduċja u l-kredibilità. L-ewwel għax ħaddieħor jagħmel ħiltu biex jattakkak, ikerrħek, inaqqaslek il-ġieħ u joskura kull ma tagħmel jew tkun wettaqt. It-tieni, għax inti stess taġixxi b'mod u manjiera li ġġib il-ħtija fuqek innifsek. Għalkemm il-kavallieri, fl-appuntamenti elettorali, is-soltu t-tnejn jiġu jidhru bil-kurrazza tleqq, l-esperjenza fil-leġislatura toħroġ x'hekk taħtha. Iż-żmien u l-użu juru jekk hix verament maħduma fil-fidda jew hix ta' sustanzi oħra imma miżbugħa minn barra. Għad-dawl tax-xemx Iż-żmien ibaskat għax jgħaddi lil kull min ikun hemm min-nar tal-inkwiet. Biss dan jikxef, kważi dejjem, dak li jkun hemm taħt. Għax iż-żebgħa tinqala', mentri l-fidda tleqq iktar. Fil-preżent huwa mill-iktar ċar li dan il-Gvern qiegħed jgħaddi minn din l-esperjenza. Il-materjal veru qiegħed joħroġ iktar u iktar għad-dawl tax-xemx u jsir xi jsir huwa destinat li jinkixef aktar. Inqabdet rotta li minnha huwa evidenti li ma hemmx fejqan. Għax l-istorja politika passata Ewropea u ta' pajjiżna turi li ladarba taqbad it-triq tal-pjaċiri, tal-klijenteliżmi, allura taqbad magħha dik tal-korruzzjoni. Waħda ġġib lill-oħra. Il-bilanċ fil-kalatura Qatt ma huwa ż-żmien propizju biex dan iseħħ, wisq u wisq inqas illum li f'dawn il-gżejjer, għall-ewwel darba fl-istorja tagħha, Malta għandha f'idejha l-presidenza tal-Unjoni Ewropea. F'dan, meta wieħed iħares lura jagħraf kemm tul l-amministrazzjonijiet Nazzjonalisti tħalliet reputazzjoni tajba f'ħidmietna. Il-mod ta' kif ġibna ruħna. Il-ħidmiet tagħna, il-linja li biha ttrattajna fl-istituzzjonijiet Ewropej ilkoll bnew wirt għar-reputazzjoni tajba u b'saħħitha li kapaċi nwettqu l-affarijiet sewwa. Kreditu li ġie għad-disposizzjoni f'dan il-mument kruċjali. Fejn qed narawh li qiegħed jikkumbatti biex jipprova jżomm il-bilanċ fil-kalatura tal-iżbalji kontinwi li qegħdin isiru llum. Baqgħu jaħdmu Proprju għax tul ħamsa u għoxrin sena nbnew l-istituzzjonijiet demokratiċi li għandna li huwa ċar quddiem għajnejn il-poplu li hemm differenza. Differenza fl-aġir tal-politiċi, kif ukoll f'dak li huwa sewwa minn dak li m'huwiex. Għalhekk ġew maħluqa difensuri tas-sewwa bħall-Uffiċċju tal-Ombudsman u l-Kummissjoni Permanenti kontra l-Korruzzjoni. Dawn jaħdmu kienu, u baqgħu jaħdmu sal-ġurnata tallum. Dak li jitressaq quddiemhom jikkunsidrawh, jeżaminawh u jirrapportaw fuqu. Hekk għamlu fil-passat, kif jixhdu d-diversi rapporti li ħarġu tul is-snin u hekk għadhom jagħmlu. Bid-differenza li llum għandhom ferm iktar fejn iservu dmirhom. Mhux biss, imma l-amministrazzjoni preżenti sabet ukoll taħt rasha l-preparazzjonijiet li wettaqna aħna. Kellna, tul l-aħħar leġislatura, il-ħsieb kontinwu li dak li kien qiegħed jiġi mwettaq kien qiegħed isir għal dawn is-sitt xhur. Jekk, kif inhuwa evidenti, il-mexxejja Ewropej ġew iduru l-Belt u daħlu fil-postijiet storiċi tagħna sabu post mibdul. Sabu post irranġat, restawrat u meħud lura għall-glorja passata. Infaqna l-flejjes u ddedikajna l-isforzii tagħna sabiex dan ikun jista' jsir. Proprju għax konna konxji li xejn ma jista' jseħħ f'sentejn li ħarisna u ħdimna sabiex inkunu f'pożizzjoni li nilqgħu tajjeb għal dan il-mument. Baqa' ma seħħx L-amministrazzjoni preċedenti kellha f'rasha li dan huwa mument importanti li minnu, bil-għaqal, nistgħu nieħu ferm. Imma, meta llum insibu fil-gazzetti u l-mezzi tax-xandir tagħna rapporti varji, rapporti ta' kwalità u kwantità distinta dwar kif l-aqwa kabinett fl-istorja qiegħed iġib ruħu, nifhmu aħjar kemm dan ma tantx jista' jseħħ. Kellna wkoll ma' dak dak li qiegħed jimmanifesta ruħu f'illużjoni li l-Partit Laburista fl-oppożizzjoni tgħallem, u allura dawn l-iżbalji mhux ser iwettaqhom. Kellna l-ħsieb li fl-Unjoni Ewropea x-xenarju ser jinbidel fi ħdan dak il-partit. Biss, illum ikollna nammettu li dan baqa' ma seħħx. Ikollna naċċettaw li ħsibna li l-kwalità u l-materjal uman kien ser ikun ferm differenti milli qegħdin naraw. Responsabbiltà politika Iż-żmien, bħal dejjem, jagħti parir Dawk li ftit snin ilu mlew lill-pajjiż b'kaxxi kbar u b'listi twal ta' wegħdi, illum qegħdin juru li m'humiex kapaċi jlaħħqu magħhom. Urewna mod u qegħdin jagħmlu mod ieħor, speċjalment f'dak li għandu x'jaqsam mal-aġir tajjeb u konsiderat fit-tmexxija tal-pajjiż. Hemm wisq il-ħsieb ta' nies li daħlu biex jieħdu u jgawdu huma, iktar milli biex iservu lil ħaddieħor. Il-kwalità u s-sustanza ta' min għandu r-responsabbiltà politika qegħda toħroġ iktar u iktar. Qegħda turi li dak li ħafna ħasbu li huwa fidda, fir-realtà m'huwiex. Qegħda turi li l-porporina waqgħet u l-materjal veru huwa espost għal min irid jarah.
Kompliet Taqa' l-Porporina